**НАЦРТ ЗАКОНА О БУЦИ, ЈУН 2021.**

**ПРЕДЛОГ АКАДЕМИЈЕ ИНЖЕЊЕРСКИХ НАУКА СРБИЈЕ**

**ЗА ПОБОЉШАЊЕ ТЕКСТА**

**(АМАНДМАНИ)**

Предлог је израђен на основу Става АИНС о заштити становништва од буке (20.11.2020)

http://www.ains.rs/stavovi.php?vise=TRUE&id=499

Предлог 1.

У одељку I Основне одредбе, члан 1, додати нов став 1а:

„Овај закон обезбеђује примену Универзалне декларације о људским правима (1948.) која у члану 24 утврђује да свако има право на одмор (сан), и Устава Републике Србије који у члану 74 утврђује да свако има право на здраву животну средину, заштитом становништва од буке, са циљем обезбеђења минимално 10 часова несметаног ноћног одмора.“

У документу Образложење, одељак II Разлози за доношење закона, став 2 проширити тако да гласи:

„Основни циљ доношења новог Закона о заштити од буке у животној средини је елиминација штетних дејстава буке, уз ефективну и ефикасну заштиту становништва у животној средини, према прописаним здравственим нормама и мерилима, утврђивањем правне основе и других неопходних мера, уз усклађивање ове области са ЕУ Директивом 2002/49/ЕЗ.“

*Образложење:*

*Предложени текст прецизира улогу закона у односу на угрожена права становништва. АИНС предлаже да основни циљ закона буде унапређен у односу на исказ у образложењу Нацрта „Потпуно усклађивања ове области са ЕУ Директивом“ (DIRECTIVE 2002/49/EC OF THE EUROPEAN PARLIAMENT AND OF THE COUNCIL of 25 June 2002 relating to the assessment and management of environmental noise). Ово стога јер: а) Реч о Закону о буци, што је шире од проблематике провере (процене) и менаџмента (управљања) буком у животној средини којом се бави Директива; и б) Директиве ЕУ захтевају од земаља ЕУ (укључујући кандидате) да постигну одређени резултат, али им остављају слободу да бирају како ће то учинити. Земље ЕУ морају да усвоје мере како би их уградиле у националне законe (транспоновале) како би постигли циљеви постављени директивом.*

*АИНС наводи да, према Светској здравственој организацији, загађење буком представља велико оптерећење за животну средину и јавно здравље, заузимајући друго место на листи штетних дејстава (одмах испод загађења ваздуха), што све више забрињава јавност и негативно утиче на политичко расположење људи. За разлику од СЗО, Агенција за заштиту животне средине Републике Србије загађење буком не препознаје као значајно. Потреба за специфицирањем обезбеђења минимално 10 часова несметаног ноћног одмора становништву у тексту закона, шире је образложена у Анализи стања и Основама могућих решења из Става АИНС у прилогу. Напомена: Нацрт Закона није пропраћен анализом проблема буке у Србији.*

Предлог 2.

У одељку Звучне заштите као превентивне мере, у члану 14, као нови став 1а, унети превентивну меру:

„Забрањује се емитовање музичког програма угоститељских објеката и ограничава (забрањује) време рада баштама уз стамбене објекте у време ноћног одмора.“

*Образложење:*

*Разрада предлога 1 и допуне предложене у члану 1. Реч је о цивилизацијској потреби. Неопходно је увести робустан, ефикасан, једноставан, превентиван поступак који ће заштитити здравље становништва од буке из објеката ноћне економије и других извора комуналне буке. Шире у Основама могућих решења из Става АИНС у прилогу.*

Предлог 3.

У одељку Заштита од буке из угоститељских објеката, у члану 19, унети нови први став:

„За објекте који желе да емитују музички програм након 22 h уводи се поступак издавања лиценце за емитовање музике, што ће бити разрађено и прецизирано одговарајућим подзаконским актом. Локали ноћне економије у стамбеним објектима не могу добити ову лиценцу. Баште у стамбеним деловима града не могу емитовати музички програм“.

*Образложење:*

*Неопходно је увести превентиван поступак који ће заштитити здравље становништва од буке из објеката ноћне економије и других извора комуналне буке, успостављањем техничких захтева заштите и њиховом провером. Разрада предлога шире у презентирана у Основама могућих решења из Става АИНС у прилогу.*

Предлог 4.

У секцији VI Надзор, у члану 31, унети нов пети став:

„Овлашћења и обавезу за поступање, у складу са овим законом и одредбама Закона о јавном реду и миру, има и полиција“.

*Образложење:*

*Закон, поред постојеће инспекције заштите животне средине, овлашћења даје и комуналним инспекцијама и то у случајевима прекорачења мерења емисије буке, након мерења. Одељак се (реактивно, ниско ефективно и неефикасно) бави проблемом без дефиниције овлашћења у случајевима када се крше прописи који буку и емитовање музичког програма потпуно забрањују. Такође, заборавља се да врло велики број насеља у Србији нема комуналну милицију, а да има полицију, која има овлашћења и обавезу за поступање у складу са одредбама Закона о јавном реду и миру из 2018.*

Остало:

Предлажемо да у склопу ове расправе предлагач обрати пажњу на одељак „Предлог неких конкретних решења“ из Става АИНС у прилогу, којима би се такође могао побољшати нацрт закона.

Текстови амандмана на нацрт закона представљени су под знацима навода.